बे बुहुमाव ईसोरा गुबुन गुबुन रोखोमनि गोबां जीबफोरखौ सोरजिदों। जेरै- दाउबाइग्रा जीब, बिरग्रा जीब, दैआव थाग्रा जीब आरो दिदोम जीबफोर। बेफोर गासिबो जिबफोरनि मादाव मानसिआनो श्रेस्ठ। बे माखासे जीबफोरखौ लानानै ईश्वोरा बुहुमखौ मोजां गाज्रिनि गेजेरजों दैदेनलांबाय थायो। माने “त्रि ताप एबा मोनथाम दुखु दाहानि” (आध्यात्मिक ताप, आधि भौतिक ताप आरो आधि दैबिक ताप) गेजेरजों फालिलांबाय थायो। बेनि उनाव मोनबा तत्तजों दाजानाय देहानिफ्राय जीउमाआ जीउ एबा आत्माखौ मोनसे समाव गावजों बोजबनानै लाफिनो आरो जोंनि देहायाव थानाय  मोनबा तत्तफोरा बाइहेरा मुलुगनि मोनबा तत्तफोरजों ग्रोब-ग्राब गोरोबलाङो। गासैबो जीबनि बेदर, हाराजों दाजानाय देहाया हा तत्तजों, थैया दैजों, अरा साननि जोंनायजों (प’हर), हाङा बारजों, सोदोब एबा जीबनि देहाआव थानाय लांदां जायगाफोरा अख्रांजों गोरोबलाङो। बेखौनो थैनायनि होननानै बुङो। नाथाय शास्त्रनि बादिब्ला जीउआ माब्लाबाबो थैआ, दैहाआसो सिलिंखार जालाङो।